SVT ดีดแรง 4% โบรกแนะ “ซื้อลงทุน” คาดกำไรปี 65 โต 21%
SVT ดีดแรง 4% ราคาแตะ 4.74 บาท โบรกแนะ “ซื้อลงทุน” เคาะราคาเป้าหมาย 5.80 บ. คาดกำไรปี 65 โต 21% หลังตลาดกลับสู่ภาวะปกติ ขยายตู้ครอบคลุมพื้นที่มากขึ้น
SVT ดีดแรง 4% ราคาแตะ 4.74 บาท โบรกแนะ “ซื้อลงทุน” เคาะราคาเป้าหมาย 5.80 บ. คาดกำไรปี 65 โต 21% รับรายได้เพิ่มขึ้น
1 เม.ย. 2565

ผู้สื่อข่าวรายงานว่า ราคาหุ้น บริษัท ซันเวนดิ้ง เทคโนโลยี จำกัด (มหาชน) หรือ SVT ล่าสุด ณ เวลา 11:08 น. อยู่ที่ 4.74 บาท บวก 0.18 บาท หรือ 3.95% สูงสุดที่ 4.88 บาท ต่ำสุดที่ 4.66 บาท ด้วยมูลค่าซื้อขาย 92.51 ล้านบาท

ทั้งนี้ บล.ดีบีเอส วิคเคอร์ส (ประเทศไทย) ระบุในบทวิเคราะห์ (29 มี.ค.2565) แนะนำ “ซื้อลงทุน” คาดการณ์กำไรปี 2565 เติบโต 21% เมื่อเทียบจากปีก่อน และปี 2566 กำไรเติบโต 20% เมื่อเทียบจากปีก่อน หลังจากปี 2564 โตเพียง 2% เมื่อเทียบจากปีก่อน จากรายได้ที่เติบโตสูง เพราะคาดว่าธุรกิจปีนี้อยูในช่วงการฟื้นตัวเร็ว จากการเปิดประเท ตลาดกลับสู่ภาวะปกติและขยายตู้ให้ครอบคลุมพื้นที่มากยิ่งขึ้น ล่าสุดมีข้อดีคือ ค่าเสื่อมราคาปรับลงมาก หลังเปลี่ยนนโยบายบัญชีเกี่ยวกับอายุการใช้ตู้เพิ่มเป็น 8 ปี จากเดิม 5 ปี ช่วยประหยัดค่าใช้จ่ายการขาย
ด้านราคาพื้นฐานปี 2565 กำหนดให้เป็น 5.18 บาท ด้วย P/E ที่ 45 เท่า และราคาพื้นฐานปี 2566 กำหนดให้เป็น 5.80 บาท ด้วย P/E ที่42 เท่า สำหรับความเสี่ยง คือ 1) การแข่งขันสูงขึ้น 2) อัตรากำไรสุทธิไม่สูง ราว 3.4% จึงต้องทำยอดขายให้ได้มาก และ 3) กำลังซื้อชะลอตัวจากภาวะเงินเฟ้อที่สูงผิดปกติและเศรษฐกิจไทยเติบโตน้อยกว่าคาด